text: "Пра ганебныя допыты па справе прафсаюзаў трэба распавядаць" - Беларуская Інтэрнэт-Бібліятэка Kamunikat.org
  "Пра ганебныя допыты па справе прафсаюзаў трэба распавядаць"
  Следчы камітэт праводзіць допыты магілёўскіх актывістаў, палітыкаў і праваабаронцаў па крымінальнай справе ў дачыненні да лідараў незалежнага прафсаюзу РЭП Генадзя Фядыніча і Ігара Комліка.
  12 лютага ў СК выклікалі праваабаронцу Барыса Бухеля і актывіста Аляксея Паўлоўскага, паведамляе mspring.online.
  Паўлоўскі адмовіўся ехаць у Следчы камітэт, таму следчаму прыйшлося наведаць яго дома. Гутарка з актывістам праходзіла ў прысутнасці журналіста Уладзіміра Лапцэвіча.
  Бухель жа правёў у СК каля паўтары гадзіны падчас якой, з яго слоў, «праводзіў лекцыю следчаму».
  – Мяне дапытвалі ў якасці сведкі, пытанні задаваў малады следчы Дзмітрый Сёмін. Было бачна, што ён слаба разбіраецца ў тэме. Сам шчыра прызнаўся, што з Менску спусцілі спіс пытанняў, – распавёў Барыс Бухель.
  Праваабаронцу здзівіў той факт, што адказы на многія пытанні следчы мог знайсці ў Інтэрнэце:
  – Ён пытаўся, ці ўваходзіць прафсаюз РЭП ў міжнародныя арганізацыі. Ну вядома ўваходзіць! Усё гэта можна даведацца, зайшоўшы на сайт. Бессэнсоўныя былі пытанні. Даведваўся, ці быў я прадстаўніком прафсаюза ў якіх-небудзь перамовах за мяжой. Я шараговы сябра, ад кіраўніцтва далёка, як я магу быць прадстаўніком арганізацыі рэспубліканскага ўзроўню?
  Дзмітрый Сёмін шмат цікавіўся фінансавымі пытаннямі арганізацыі.
  – Усе яго пытанні тычыліся 2011-2012 гадоў. Гэта значыць я павінен быў успомніць, што адбывалася гадоў 7-8 таму. Напрыклад, каму і як я аддаваў членскія ўнёскі. Адкуль я памятаю? Тым больш, што праз банк РЭП тады не давалі нічога афармляць, – сказаў Бухель.
  Сваю сустрэчу са следчым праваабаронца называе «лекцыяй», паколькі яму «прыйшлося на пальцах распавядаць пра правы чалавека і грамадска-палітычную сітуацыю ў краіне».
  Напрыканцы Бухель адмовіўся даваць падпіску аб неразгалошванні. Паводле яго слоў, ніякага сэнсу ў гэтым няма.
  – Гэта спроба зрабіць так, каб нічога не прасочвалася ў СМІ. А пра такія ганебныя допыты распавядаць трэба, – сказаў на заканчэнне праваабаронца.
  13 лютага стала вядома аб тым, што ў Следчы камітэт запрасілі палітыка Ігара Барысава і актывіста Аляксандра Шаўцова.